Позив за учешће у пројекту „Подстицање демократских вриједности и активног грађанства међу младима“ – Humanity in Action BiH

Фондација **Humanity in Action BiH** већ 11 година актнивно имплементира програм „Подстицање демократских вриједности и активног грађанства међу младима“ (ПДВИАГММ). Поменути прогам се реализује уз финансијску подршку National Endowment for Democracy USA. Овим путем се позивају студенти Факултета политичких наука, као и студенти других факултета Универзитета у Бањој Луци, да се пријаве за учешће у наведеном пројекту. У наставку текста можете прочитати више информација о самом пројекту.

**ПДВИАГММ** је десетомјесечни програм намијењен студентима додипломског студија из цијеле БиХ, који има за циљ да пренесе знања о демократским принципима и људским правима, да стимулише критичко размишљање о осјетљивим темама, те да потакне развој комуникацијских и истраживачких вјештина код учесника.

Програм се састоји од сљедећих компоненти:

• **Деветодневни едукацијски програм** (10. - 18. децембар 2022. године) првенствено има за циљ преношење знања о различитим моделима демократије, демократским вриједностима, основним постулатима активног грађанства и демократске политичке културе, људским правима, национализму и идентитету, те омладинском активизму. Практична компонента овог дијела програма ће бити усмјерена на развој лидерских и комуникацијских вјештина, на промовисање употребе друштвених мрежа у сврху активизма, те на развој истраживачких вјештина.

• **Индивидуално истраживање** (децембар 2022. – март 2023. године) ће омогућити учесницима да истражују питање од њиховог интереса, а које се у ширем смислу односи на постојеће препреке које онемогућавају ефикасно учешће младих у њиховим заједницама, односно на примјере дискриминације или кршења људских права младих. Учесницима ће бити додијељени и ментори које ће моћи консултовати у процесу истраживања.

• **Тродневни пројект менаџмент тренинг** (април 2023. године) представља прилику за презентацију истраживања, али и развој вјештина из области пројектног и финансијског менаџмента. У склопу тренинга учесници ће такођер бити подијељени у 4 групе и радити заједно на развоју пројектних идеја које ће покушати адресирати нека од питања идентифицираних током фазе истраживања. Свака група ће на крају овог семинара имати осмишљен мини пројекат и добити средства за његову имплементацију.

• **Имплементација групних пројеката** (април – јуни 2023. године)
Учесници ће имати три мјесеца да реализују своје мини пројекте и на тај начин примјене знање и вјештине које су стекли у претходним фазама програма.

• **Промоција резултата групних пројеката у медијима и импацт на локалне заједнице** у којима су имплементирани (јули-аугуст 2023. године)

• **Завршна церемонија** (септембар 2023. године) представљат ће прилику за презентацију реализованих мини пројеката, али и развој дискусије о питањима од значаја за младе.

Све трошкове учешћа за **15 студената\_тица** сноси организатор. По завршетку пројекта, учесницима ће бити додијељени цертификати.